Tim Sherwood

Awal karier

Dilahirkan di Borehamwood, Hertfordshire, Sherwood menyokong Arsenal ketika zaman kanak-kanak. Dia membuat penampilan sulungnya untuk Watford ketika menentang Sheffield Wednesday pada 12 September 1987. Dia membuat 32 penampilan liga Divisyen Dua untuk Watford sebelum berpindah ke Norwich City pada bulan Julai 1989. Dia bermain 88 perlawanan dan menjaringkan 13 gol untuk Norwich sebelum menyertai Blackburn Rovers pada bulan Februari 1992.

Blackburn Rovers

Sebagai salah seorang pemain yang ditandatangani oleh Kenny Dalglish untuk Blackburn, dia pada asalnya bergelut untuk menempatkan dirinya dalam skuad utama tetapi kemudiannya menjadi pemain penting. Di bawah tugasnya sebagai kapten, Blackburn berjaya menduduki tempat kedua dalam liga pada musim 1993-94 sebelum memenangi liga pada musim berikutnya. Semasa tempohnya di kelab itu, Dalglish ingin menandatangani Zinedine Zidane dan Christophe Dugarry yang bermain di Perancis untuk Bordeaux, walau bagaimanapun pemilik Rovers, Jack Walker dilaporkan berkata kepada Dalglish: "Kenapa awak ingin menandatangani Zidane sedangkan kita ada Tim Sherwood?"

Tottenham Hotspur

Dengan masalah Sherwood yang belum diselesaikan pada tahun dan mempunyai pautan keluarga dan perniagaan di Hertfordshire, George Graham membayar yuran yang dilaporkan sebanyak £3 juta untuk membawa Sherwood ke Tottenham Hotspur pada minggu pertama bulan Februari 1999. Pada 6 Februari, dia membuat penampilan sulungnya untuk Spurs pada minit ke-87 menggantikan Mauricio Taricco ketika seri 0–0 dengan Coventry. Sherwood muncul naib juara Piala Liga 2002 bersama Spurs selepas tewas kepada bekas kelabnya, Blackburn.

Portsmouth

Pada bulan Januari 2003, Sherwood memaklumkan kepada media bahawa dia mempunyai perbalahan besar dengan pengurus Spurs, Glenn Hoddle dan bahawa Hoddle berkata padanya bahawa dia tidak akan bermain di kelab itu lagi. Dia meninggalkan Tottenham, berpindah ke Portsmouth dengan kontrak awal empat bulan pada 29 Januari. Sejurus selepas perpindahannya, dia terus menjadi pemain utama pasukan itu yang memenangi Divisyen Pertama pada musim itu. Dia juga menjaringkan satu gol ketika menang 5–0 ke atas Millwall pada 1 Mac. Sherwood kekal sebagai ahli penting skuad Pompey pada separuh pertama musim 2003-04, menjaringkan dua gol ketika menang 5–2 ke ata pasukan Divisyen Tiga, Northampton Town dalam pusingan kedua Piala Liga pada 23 September. Dia patah kaki ketika menentang Tottenham pada 26 Dosember, selepas kekasaran daripada bekas rakan sepasukannya, Taricco. Ia merupakan perlawanan terakhirnya untuk kelab itu bersama-sama veteran, Teddy Sheringham, dia dilepaskan pada akhir musim.

Coventry City

Pada 9 Julai 2004, Sherwood menyertai Coventry City dengan perjanjian dua tahun. Walaupun dia berperanan sebagai kapten, dia kurang popular kepada penyokong, kerana kerap mengalami kecederaan, gaji tinggi dan keputusannya untuk menjadi penganalisis di televisyen semasa masih menjadi pemain di kelab itu. Pada akhir musim 2004–05, Coventry tidak dinaikkan liga dan kelab itu mengumumkan bahawa Sherwood boleh meninggalkan kelab itu dengan perpindahan percuma. Dia berpisah dengan Sky Blues atas persetujuan bersama pada 1 Julai 2005.

Karier antarabangsa

Semasa di Blackburn Rovers, dia membuat penampilan untuk England B selepas membuat penampilan untuk England bawah-21 ketika di Norwich.
Ketika berumur 30 tahun, Sherwood membuat penampilan sulungnya untuk England ketika kemenangan 3–1 mereka dalam pusingan kelayakan UEFA Euro 2000 ke atas Poland di Wembley pada 27 Mac 1999, dibawah kendalian pengurus baru, Kevin Keegan. Dia berjaya membuat dua lagi penampilan pada tahun itu: ketika seri 1–1 dalam perlawanan persahabatan menentang Hungary di Budapest pada 28 April dan seri tanpa jaringan dalam pusingan kelayakan menentang Sweden di Wembley pada 5 Jun.

Tottenham Hotspur

Pada bulan Oktober 2008, Sherwood menyertai Tottenham Hotspur sebagai pembantu jurulatih pasukan utama di bawah pengurus baru, Harry Redknapp. Sherwood menjadi Pengarah Teknikal pada tahun 2012 dan membawa Spurs bawah-21 menduduki tempat teratas Liga Perdana Inggeris bawah-21. Pasukan Sherwood kemudiannya kalah 3-2 dalam perlawanan akhir liga kepada Manchester United.
Pada 16 Disember 2013, Tottenham mengumumkan bahawa Sherwood akan mengambil tugas jurulatih pasukan utama susulan pemergian André Villas-Boas sebagai pengurus. Dia kalah dalam perlawanan pertama kendaliannya, 2–1 kepada West Ham dalam pusingan kelima Piala Liga tetapi empat hari kemudian berjaya mencatat kemenangan 3–2 dalam Liga Perdana Inggeris ke atas Southampton. Pada 23 Disember, Spurs menamakan Sherwood sebagai ketua jurulatih baru mereka, memberinya kontrak selama 18 bulan sehingga akhir musim 2014–15. Perlawanan terakhirnya sebagai pengurus Spurs adalah ketika kemenangan 3–0 ke atas Aston Villa pada 11 Mei 2014. Dengan kemenangan ini Sherwood mencapai tempat keenam dalam liga bersama Spurs dengan 69 mata. Sherwood telah dipecat oleh pengerusi, Daniel Levy pada 13 Mei 2014.

Aston Villa

Pada 14 Februari 2015, Sherwood dilantik sebagai pengurus baru Aston Villa. Pengumuman itu dibuat melalui laman rasmi Twitter kelab selepas pemecatan Paul Lambert pada 11 Februari. Walaupun dia hadir pada hari berikutnya ketika kemenangan 2–1 ke atas Leicester City dalam Piala FA dan memberi kata kepada pasukan ketika separuh masa, perlawanan pertama dalam kendaliannya ialah ketika menentang Stoke City seminggu kemudian. Villa kalah 2-1 selepas penalti pada minit ke-93 dari Victor Moses. Selepas tewas dalam perlawanan kedua kendaliannya, kali ini 1–0 kepada Newcastle United, kemenangan pertama Sherwood datang pada 3 Mac 2015 ketika menentang West Bromwich Albion. Perlawanan itu berkesudahan 2-1 dengan Christian Benteke menjaringkan gol penalti minit-minit akhir. Sherwood membawa Villa ke Wembley buat kali pertama sejak tahun 2010 empat hari kemudian, selepas kemenangan 2–0 dalam suku akhir Piala FA ke atas West Bromwich Albion. Sherwood kemudiannya membawa Villa kepada kemenangan ketiga berturut-turut, 4–0 ke atas Sunderland. Pada 19 April 2015, Aston Villa layak ke perlawanan akhir Piala FA buat kali pertama sejak tahun 2000, bangkit daripada ketinggalan untuk menang 2-1 ke atas Liverpool dalam perlawanan separuh akhir di Wembley. Walau bagaimanapun, Aston Villa tewas 4–0 dalam perlawanan akhir kepada Arsenal.